13.12.2022 г.
(8)
BG
Официален вестник на Европейския съюз
L 319/87
Съгласно член 41, параграф 2 от ДЕС и в съответствие с Решение (ОВППС) 2021/509 на Съвета за създаване на Европейски механизъм за подкрепа на мира (1) оперативните разходи, произтичащи от настоящото решение, които имат военни последици или последици в областта на отбраната, се поемат от държавите членки,
ПРИЕ НАСТОЯЩОТО РЕШЕНИЕ:
Член 1 Мисия 1.
Съюзът провежда мисия за военно партньорство в Нигер (EUMPM Niger) за оказване на подкрепа на страната в борбата ѝ, в съответствие с правото в областта на правата на човека и международното хуманитарно право, срещу въоръжените терористични групировки. 2.
Стратегическата цел на EUMPM Niger е да подкрепя изграждането на капацитет на нигерските въоръжени сили, за да се повиши способността им за ограничаване на заплахата, която представляват въоръжените терористични групировки, за защита на населението в Нигер и за осигуряване на безопасна и сигурна среда.
3.
За тази цел EUMPM Niger:
а) подкрепя създаването и изграждането на Център за обучение на техниците от въоръжените сили чрез предоставяне на консултации и обучение, включително на обучаващите; б) подкрепя развиването на специализиран капацитет на въоръжените сили на Нигер чрез предоставяне на специализирано обучение при поискване; в) подкрепя създаването и изграждането на батальон за подпомагане на комуникацията и командването чрез обучение и наставничество на неговите звена, специалисти и командна верига, за да се даде възможност за последващото му разполагане в подкрепа на операциите на Нигер в съответствие с правото в областта на правата на човека и международното хуманитарно право. 4.
Международното хуманитарно право, правата на човека, принципът на равенство на половете, защитата на цивилното население и програмите, заложени в Резолюция 1325 (2000) на Съвета за сигурност на Организацията на обединените нации (СС на ООН) за жените, мира и сигурността, Резолюция 2250 (2015) на СС на ООН за младежта, мира и сигурността и Резолюция 1612 (2005) на СС на ООН за децата и въоръжените конфликти, се интегрират изцяло и проактивно в стратегическото и оперативното планиране, дейностите и докладването на EUMPM Niger. 5.
Освен това EUMPM Niger улеснява помощта, предоставяна на Нигер от Европейския механизъм за подкрепа на мира във връзка с Центъра за обучение на техниците от въоръжените сили и, ако Съветът вземе решение за необходимата мярка за помощ — във връзка с избрания батальон за подпомагане на комуникацията и командването.
Дейностите на мисията се координират своевременно с предоставянето на оборудване чрез Европейския механизъм за подкрепа на мира.
Член 2 Назначаване на командващ мисията на ЕС Директорът на „Способности за планиране и провеждане на военни операции“ (MPCC) е командващ мисията EUMPM Niger.
Член 3 Определяне на щаба на мисията 1.
MPCC е статичната структура за командване и контрол на военностратегическо равнище, разположена извън зоната на операциите.
Тя отговаря за оперативното планиране и провеждането на EUMPM Niger. 2.
Щабът на силите на мисията EUMPM Niger е разположен в Нигер и действа под командването на командващия силите на мисията на ЕС.
(1) Решение (ОВППС) 2021/509 на Съвета от 22 март 2021 г. за създаване на Европейски механизъм за подкрепа на мира и за отмяна на Решение (ОВППС) 2015/528 (ОВ L 102, 24.3.2021 г., стр. 14).